钦定古今图书集成/理学汇编/经籍典/第137卷 > 《武》
## 钦定古今图书集成/理学汇编/经籍典/第137卷 > 《武》

武王伐纣，到于邢丘，楯折为三，天雨三日不休。武王
心惧，召太公而问曰：“意者纣未可伐乎？”太公对曰：“不
然。折为三者，军当分为三也。天雨三日不休，欲洒吾
兵也。”武王曰：“然何若矣？”太公曰：“爱其人及屋上乌，恶
其有人者，憎其《骨馀》咸刘厥敌，靡使有馀。”武王曰：“于
戏，天下未定也。”周公趋而进曰：“不然。使各度其宅而
佃其田，无获旧新。百姓有过，在予一人。”武王曰：“於戏！
天下已定矣。”乃修武，勒兵于甯，更名邢丘曰怀甯，曰
修武。行克纣于牧之野。《诗》曰：“牧野洋洋，檀车皇皇，驷
𫘪彭彭。维师尚父，时维鹰扬。”凉彼武王，肆伐大商，会
朝清明。既反商。及下车封黄帝之后于蓟，封帝尧之
后于祝，封舜之后于陈。下车而封夏后氏之后于杞，
封殷之后于宋，封比干之墓，释箕子之囚，表商容之
闾。济河而西。马放华山之阳，示不后乘；牛放桃林之
野，示不复服也；车甲衄而藏之于府库，示不复用也。
于是废军而郊射，左射《狸首》，右射《驺虞》，然后天下知
武王不复用兵。祀乎明堂而民知孝；朝觐，然后诸侯
知以敬。坐三老于太学，天子执酱而馈，执爵而酳，所
以教诸侯之悌也。此四者，天下之大教也。夫武之久，
不亦宜乎！《诗》曰：“胜殷遏刘，耆定尔功。”信伐纣而殷亡，
武乎？